Josebe Blanco

**Josebe Blanco** **Alvarez** (Salceda de Caselas, Galizia, 1973ko abuztua) artzaina, gaztagilea, blogaria, idazlea eta aktibista da. Antzuolako (Gipuzkoa) Pikunieta baserrian bizi da.   

## Bizitza 
Joseberen gurasoak gerraostean jaiotako nekazari txikiak ziren, haiengandik datorkio nekazari munduarekiko lotura. Migratu beharra izan zuten. Ama Alemaniara joan zen, baina itzuli zen. Aita, berriz, urte askoan ibili zen merkantzia ontzietan lanean, porturik portu. Pasaia tokatu zitzaionean Euskal Herrira etorri ziren. Orduan aitak itsasoko lanak utzi eta lehorreko lanei heltzea erabaki zuen eta Antzuolan kokatu ziren.

Josebe Galizian jaio zen arren, ez da han sekula bizi izan. Haurtzaroa Antzuolan eman zuen kale-etxean, baina baratzea zeukaten eta nekazari munduarekiko harremana mantendu egin zuen. Gainera Galiziara joaten zen familiarekin artoa jasotzera, patata biltzera...
thumb|250px|Josebe Blanco
[thumb|250px|Josebe Blanco eta [Leire Milikua]]
## Lan ibilbidea 
Artzain eta gaztagile aritu aurretik, lan asko egin ditu baserri munduarekin lotuta ez daudenak; Gizarte langile eta terapeuta gisa, nagusiki, baita euskarazko irakasle ere Gasteizko Ika euskaltegian. Halako batean, eszedentzia eskatu zuen, eta, bukatzear zuela, zirt edo zart egiteko garaia heldu zen: euskaltegira itzuli edo etxean gelditu, eta irakaskuntzari agur esatea erabaki zuen.

Ogibidez aldatu eta ardiek egin omen dute artzain, halere, behiak izan ditu gustuko txikitatik. Joseberen arbasoen etxean behiak presentzia sendoa izan du, eta familiari oso lotuta egon da. Gero, ardiak gurutzatu ziren, eta eurekin kateatu zen.

## Aktibista 
Agroekologiaren bidean Euskal Herriko laborariak eta herritarrak biltzen dituen EHKOlektiboa elkartean aktiboki parte hartu du, eta Talde Eragileko kide da 2018a geroztik.

Landa eremu eta ingurune natural bizien alde, makroproiektu energetikoen aurkako mugimenduen parte da, bereziki Gipuzkoako mendietan aurreikusitako zentral eolikoen aurkakoetan.

## Idazle 
Josebe irakurzalea da eta idazle bidea ere jorratu du hainbat hedabidetan  artikukuak eta zutabeak idatziz: Goienan, Argian.

2023an *Hausnarrean. Ardiek egin naute artzain* liburua argitaratu zuen. Eguneroko baten formatoan; bizipenak, hausnarketak, borrokak, ezinak eta pozak bilduta, gehienetan prosaz, batzuetan poesiaz, argazkiak eta ilustrazioak tartekatuz. Artzaintzaren imajinario estandarrean sartzen ez den artzaina dago orrialdeotan: emakumea, euskalduna, ekologista eta barazkijalea.Ardiekin duen harremanaz dihardu Josebek liburu honetan. Artaldeak ematen dion bakeaz eta aldi berean, arkumeak hiltegira eramaterakoan sortzen zaion ezina. Urteetan landu dituen ertz desberdinak sakondu ditu: energia berriztagarriak, makro-etxaldeak, laborategiko haragia, CO2 isurketetan nekazariek duten ardura, edota diru publikoa jaso eta etxaldeek euren ateak irekitzeko duten konpromezuaz.

## Argitalpenak 
* *Hausnarrean. Ardiek egin naute artzain,* Eider Uribarrenaren ilustrazioekin. (Argia, 2023)

## Bestelakoak 
* *Zure platerean hasten da mundua* dokumentalean parte hartu zuen*.*
* Leire Milikuaren *Lur gainean, itzal azpian* saiakeraren hitzaurrearen egilea da eta Arte[faktua] 205ean Leire Milikuaren gonbidatua izan zen.

## Erreferentziak 
## Kanpo estekak 
* Elkarrizketa: Josebe Blanco Landaberrin  Euskadi Irratia, 2023.10.21
* Elkarrizketa: Guk, artzain bezala, bizi ditugun kezka, poz eta errealitateen lekukotasuna jaso dut liburuan Berria, 2023-10.15